Euroopan parlamentin päätöslauselma

5. toukokuuta 2010,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan kemikaaliviraston talousarvion toteuttamisesta varainhoitovuonna 2008

EUROOPAN PARLAMENTTI, joka

ottaa huomioon Euroopan kemikaaliviraston lopullisen tilinpäätöksen varainhoitovuodelta 2008,

ottaa huomioon tilintarkastustuomioistuimen kertomuksen Euroopan kemikaaliviraston tilinpäätöksestä varainhoitovuodelta 2008 sekä viraston vastaukset [1],

ottaa huomioon neuvoston 16. helmikuuta 2010 antaman suosituksen (5827/2010 – C7-0061/2010),

ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,

ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [2] ja erityisesti sen 185 artiklan,

ottaa huomioon Euroopan kemikaaliviraston perustamisesta annetun Euroopan parlamentin ja neuvoston asetuksen (EY) N:o 1907/2006 [3] ja erityisesti sen 97 artiklan,

ottaa huomioon asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 [4] ja erityisesti sen 94 artiklan,

ottaa huomioon työjärjestyksen 77 artiklan ja liitteen VI,

ottaa huomioon talousarvion valvontavaliokunnan mietinnön sekä ympäristön, kansanterveyden ja elintarvikkeiden turvallisuuden valiokunnan lausunnon (A7-0089/2010),

A. ottaa huomioon, että tilintarkastustuomioistuin on saanut riittävän varmuuden siitä, että varainhoitovuoden 2008 tilit ovat luotettavat ja tilien perustana olevat toimet ovat lailliset ja asianmukaiset,

B. ottaa huomioon, että vuosi 2008 oli viraston ensimmäinen toimintavuosi,

1. toteaa, että vuonna 2008 Euroopan kemikaaliviraston rahoitus muodostui varainhoitoasetuksen 185 artiklan mukaisesta yhteisöltä saadusta 62200000 euron avustuksesta sekä vähäisemmässä määrin maksuista, joita teollisuus maksaa kemiallisten aineiden rekisteröinnistä REACH-asetuksen ( 18. joulukuuta 2006 annettu Euroopan parlamentin ja neuvoston asetus (EY) N:o 1907/2006 kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta) mukaisesti;

Toiminta

2. katsoo, että virasto hoitaa tehtävää, jota komissio ei kykene itse hoitamaan, se toimii täysin unionin strategisten painopisteiden mukaisesti ja sen toiminta täydentää muiden erillisvirastojen toimintaa;

3. panee merkille huomautukset komission vuonna 2009 tilaamassa EU:n erillisvirastoja koskevassa ulkopuolisessa arvioinnissa, jossa todettiin, että viraston toimenkuva vastaa monivuotisessa työohjelmassa esitettyjä tavoitteita ja toimia ja että tuloksia on saavutettu ajallaan ja ne ovat olleet hyödyllisiä ja laadukkaita;

4. korostaa kuitenkin, että viraston kannalta olisi hyödyllistä kehittää menettelyjä palautteen antamiseksi sekä vahvistaa asiakaskeskeisyyttä;

5. on tyytyväinen menestyksekkääseen vuoteen, joka oli Euroopan kemikaaliviraston ensimmäinen toimintavuosi, sillä vuonna 2007 viraston talousarviohallinnosta vastasi komission yritys- ja teollisuustoiminnan pääosasto; tähdentää erityisesti, että viraston perustaminen sujui hyvin ja melko nopeasti ja ansio tästä lankeaa suurelta osin emopääosaston tarjoamalle tehokkaalle tuelle, kokemustenvaihdolle muiden vastaavien virastojen kanssa sekä isäntämaan voimakkaalle tuelle;

6. ottaa huomioon, että viraston perustamisasetuksessa (EY) N:o 1907/2006 säädetään, että sitä on tarkistettava joka kymmenes vuosi;

Talousarvio- ja varainhallinto

7. panee merkille, että tilintarkastustuomioistuimen mukaan toimintaa viivästyttivät tietojärjestelmän täytäntöönpanoon liittyvät ongelmat ja pätevän henkilöstön puute; huomauttaa etenkin, että 41 prosenttia toimintaan varatuista maksusitoumusmäärärahoista siirrettiin seuraavaan varainhoitovuoteen ja 37,5 prosenttia peruuntui; tähdentää, että tilanne on vuotuisuuden periaatteen vastainen ja osoittaa, että viraston toimintojen suunnittelussa esiintyy puutteita; kehottaa näin ollen virastoa parantamaan resurssiensa käytön suunnittelua ja seurantaa;

8. kehottaa virastoa myös parantamaan määrärahojensa käytön seurantamenettelyjä; panee tässä mielessä merkille, että tilintarkastustuomioistuimen mukaan huomattava määrä toimista – arvoltaan yli 400000 euroa – oli sellaisia, joiden menoista ei ollut tehty talousarviositoumuksia ja jotka näin ollen olivat sääntöjenvastaisia; ottaa kuitenkin huomioon, että virasto vakuuttaa vastauksessaan palkanneensa vuonna 2009 riittävän määrän henkilöstöä ja tarkistaneensa sekä vahvistaneensa varainhoitoa ja sisäistä tarkastusta koskevia menettelytapoja;

9. toteaa, että viraston tileille kirjattiin varainhoitovuonna 2008 korkotuloja 643007,40 euroa; päättelee vuositilinpäätöksestä ja korkojen määrästä, että virastolla on jatkuvasti käytettävissään hyvin suuret käteisvarat; toteaa, että 31. joulukuuta 2008 viraston käteisvarat olivat 18747210,75 euroa; kehottaa komissiota tutkimaan, miten voitaisiin varmistaa asetuksen (EY, Euratom) N:o 2343/2002 15 artiklan 5 kohdan mukaisen tarveperusteisen kassanhallinnan täysimääräinen soveltaminen ja mitä muutoksia olisi tehtävä viraston käteisvarojen pitämiseksi pysyvästi mahdollisimman vähäisinä;

Henkilöstö

10. panee merkille, että henkilöstötaulukkoon kuuluvan henkilöstön kokonaismäärä yli kaksinkertaistui viraston ensimmäisen itsenäisen toimintavuoden aikana; pitää myönteisenä sitä, että vuoden lopussa virasto oli toteuttanut henkilöstötaulukon 95-prosenttisesti; muistuttaa tässä yhteydessä, että palvelukseenottomenettelyt on toteutettava huolellisesti;

11. panee pahoitellen merkille, että tilintarkastustuomioistuin havaitsi puutteita dokumentoinnissa, joka muodosti yhteenvedon valintalautakuntien työstä; panee myös merkille, että tilintarkastustuomioistuin korosti, että neljässätoista palvelukseenottomenettelyssä valintalautakuntien muiden jäsenten (jotka olivat pääjohtajan alaisuudessa toimivia väliaikaisia toimihenkilöitä) riippumattomuus ei ollut taattua, koska kyseisen viraston pääjohtaja toimi myös näiden valintalautakuntien puheenjohtajana; on kuitenkin tyytyväinen siihen, että virasto päätti, että pääjohtaja ei enää osallistu valintalautakuntien työhön;

12. on tietoinen siitä, että viraston keskeisten virkojen laajamittainen kierrättäminen on riski toiminnan jatkuvuudelle; kehottaa sen tähden virastoa kehittämään tarkkaan määriteltyjä menettelyjä, joilla taataan, että siirtymävaihe sujuu joustavasti ja kyseiset toiminnot, asiakirjat ja menettelyt siirretään asianmukaisesti;

Sisäinen tarkastus

13. toteaa, että sisäisen tarkastuksen yksikkö tarkasti viraston toiminnan ensimmäisen kerran vuonna 2008 ja että heinäkuussa 2008 tehtiin riskinarviointi, jossa määriteltiin tarkastusprioriteetit ja sisäisen tarkastuksen yksikön tarkastussuunnitelma kolmeksi seuraavaksi vuodeksi;

14. panee merkille, että sisäisen tarkastuksen yksikkö esitti kaksitoista suositusta, joista neljä on luokiteltu "erittäin tärkeiksi" ja jotka koskevat viraston toiminnan jatkuvuutta sekä sen palvelukseenottomenettelyjä; panee tyytyväisenä merkille, että useimmat näistä suosituksista oli jo pantu täytäntöön vuonna 2008 ja että jäljellä olevat toimet saatettiin päätökseen 31. joulukuuta 2009 mennessä;

15. viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta EU:n erillisvirastojen toiminnasta, varainhoidosta ja sen valvonnasta 5. toukokuuta 2010 antamaansa päätöslauselmaan [5].

[1] EUVL C 304, 15.12.2009, s. 33.

[2] EYVL L 248, 16.9.2002, s. 1.

[3] EUVL L 396, 30.12.2006, s. 1.

[4] EYVL L 357, 31.12.2002, s. 72.

[5] Hyväksytyt tekstit, P7_TA(2010)0139. (Katso tämän virallisen lehden sivu 241)

--------------------------------------------------